Diari Oficial de la Generalitat Valenciana


Sumari del DOGV 5965, del 02-03-2009 (2009/2103)

Informació pública de l'aprovació del Projecte de Reurbanització de la Plaça de l'Ajuntament d'Alacant i Carrers Adjacents.
---------------------------------------------------------------------------------------------------------------------------

### Dades del document

Número de DOGV
:   5965

Data del DOGV
:   02-03-2009

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2009/2103


Data del document
:   03-02-2009

Organisme emissor
:   Ajuntament d'Alacant

Tipus de document
:   Informació Pública

Descriptors 

:   * Alacant
    * administració local
    * pla d'urbanisme

Informació pública de l'aprovació del Projecte de Reurbanització de la Plaça de l'Ajuntament d'Alacant i Carrers Adjacents. [2009/2103]  
La Junta de Govern Local, en la sessió del dia 26 de gener de 2009, va adoptar entre altres l'acord següent:  
30. Aprovació del Projecte de Reurbanització de la Plaça de l'Ajuntament d'Alacant i Carrers Adjacents.  
De conformitat amb el que estableix l'article 51 del Reial Decret Legislatiu 781/1986, de 18 d'abril, abans de considerar el fons de l'assumpte a què es refereix l'epígraf que antecedeix, que no figura en l'ordre del dia de la sessió, se sotmet a deliberació l'especial declaració d'urgència, que és aprovada.  
A continuació, es dóna compte de l'expedient esmentat, els antecedents i raonaments del qual, resumits, figuren a continuació.  
Per iniciativa de l'Ajuntament, s'ha redactat el Projecte de Reurbanització de la Plaça de l'Ajuntament d'Alacant i Carrers Adjacents, que té com a objecte descriure les obres necessàries per a dur a terme la reurbanització de la plaça i d'alguns dels carrers que la circumden.  
En concret, s'ha projectat: l'eliminació total de l'aparcament actual, la substitució i millora del paviment de la totalitat de l'àmbit afectat, l'execució d'una font ornamental central, la introducció d'elements de jardineria, la millora de l'enllumenat i de les xarxes d'instal·lacions, i la col·locació de mobiliari urbà. També s'ha disposat la limitació i tractament del trànsit actual.   
Tot això, a fi de recuperar la plaça com a espai per a l'activitat ciutadana. Al seu torn, s'ha buscat compatibilitzar el nou disseny amb la polivalència que requereix la varietat d'activitats que tradicionalment s'hi desenvolupen.  
El termini d'execució de l'obra és de sis mesos.  
Segons consta en la memòria del projecte: «L'àmbit de l'actuació inclou la totalitat de l'actual plaça de l'Ajuntament. No obstant això, este àmbit s'ha estés fins a la confluència amb els carrers esmentats adés -Rafael Altamira, Jordi Joan, Sant Elm, capità Meca, Canonge Cilleros, Cervantes i Gravina- amb l'objectiu d'unificar paviments, tractaments, mobiliari urbà, vegetació, etc. Amb això es pretén aconseguir una sensació major d'amplitud i una incorporació gradual del vianant al cos central de la plaça».  
El Departament Tècnic d'Urbanització ha emés un informe on s'assenyala que el «projecte presentat és un document complet, prou definit i que s'ajusta a les disposicions generals de caràcter legal o reglamentari que se li apliquen»; encara que s'hi posen de manifest algunes condicions i especificacions tècniques que, si bé no comporten necessàriament una modificació del projecte, el qual «es considera susceptible d'aprovació», han de considerar-se abans d'iniciar les obres o durant la seua execució.   
D'altra banda, en compliment del tràmit de supervisió prèvia a l'aprovació municipal, a què es refereix l'article 109 de la Llei 30/2007, de 30 d'octubre, de Contractes del Sector Públic, el cap de l'Oficina de Supervisió de Projectes, amb data 19 de gener del 2009, ha informat que el projecte «compleix els requisits mínims exigits per la Llei de Contractes del Sector Públic i pel Reglament General de la Llei de Contractes de les Administracions Públiques, per a la contractació».   
Així mateix, tenint en compte que les actuacions incloses en el document en tràmit afecten l'entorn del Palau Consistorial, de conformitat amb el que disposa l'article 35 de la Llei 4/1998, d'11 de juny, de Patrimoni Cultural Valencià, en la redacció que en fa la Llei 5/2007, de 9 de febrer, s'ha sol·licitat el pronunciament de la conselleria competent en matèria de cultura.  
A este efecte, s'ha remés un exemplar del projecte a la Direcció General de Patrimoni Cultural Valencià, i s'ha sol·licitat a este organisme el màxim interés en atendre la nostra sol·licitud, ja que l'obra ha de finançar-se a càrrec del Fons Estatal d'Inversió Local, creat pel Reial Decret Llei 9/2008, de 28 de novembre, que exigeix uns terminis que no podrien complir-se si no s'escomet amb tota la celeritat possible, tant la tramitació del projecte com la contractació i execució de les obres.  
Precisament, el compliment dels terminis esmentats requereix l'aprovació immediata del projecte, una vegada s'ha complit el tràmit de supervisió que exigeix la Llei de Contractes del Sector Públic, i després d'haver-se constatat, segons ha informat el Departament Tècnic d'Urbanització, que compleix les condicions perquè s'aprove.  
No obstant això, com no pot ser d'una altra manera, durant l'execució de les obres es tindran en compte les recomanacions o condicions que, si pertoca, impose la conselleria competent en matèria de cultura, i s'adoptaran també totes les mesures correctores que exigisca este mateix organisme.  
Pertoca, en conseqüència, aprovar el projecte, segons estableix l'article 152 de la Llei 16/2005, de 30 de desembre, de la Generalitat, Urbanística Valenciana, sent competent per a això la Junta de Govern Local, de conformitat amb el que disposa l'article 127.1, apartat d), de la Llei 7/1985, de 2 d'abril, reguladora de les Bases del Règim Local, segons la redacció que en fa la Llei 57/2003, de 16 de desembre, de Mesures per a la Modernització del Govern Local.  
De conformitat amb el que antecedeix, la Junta de Govern Local adopta els acords següents:  
Primer  
Aprovar el Projecte de Reurbanització de la Plaça de l'Ajuntament d'Alacant i Carrers Adjacents, redactat per encàrrec de l'Ajuntament.  
Segon  
Durant l'execució de les obres es compliran les recomanacions o condicions que, si pertoca, impose la conselleria competent en matèria de cultura, i s'adoptaran també totes les mesures correctores que exigisca este mateix organisme.  
Tercer  
Així mateix, es consideren les condicions i especificacions que assenyala l'informe emés pel Departament Tècnic d'Urbanització, bé abans d'iniciar les obres, bé durant l'execució d'estes.  
Quart  
Inserir un edicte amb el contingut de l'acord aprovatori en el Butlletí Oficial de la Província d'Alacant i en el Diari Oficial de la Comunitat Valenciana.   
Cosa que es publica perquè se'n prenga coneixement, segons el que disposa l'article 152 de la Llei 16/2005, de 30 de desembre, de la Generalitat, Urbanística Valenciana, amb l'advertiment que contra l'acte esmentat, que posa fi a la via administrativa, i davant de l'òrgan que el va dictar, es pot interposar, mitjançant un escrit dirigit a l'Ajuntament, en el termini d'un mes i amb caràcter potestatiu, el recurs de reposició, previ al contenciós administratiu, o este directament, davant del Jutjat Contenciós Administratiu d'Alacant, en el termini de dos mesos, comptadors -ambdós terminis- a partir de l'endemà de la publicació d'este edicte en el Butlletí Oficial de la Província d'Alacant.  
Alacant, 3 de febrer de 2009.- L'alcaldessa: Sonia Castedo Ramos. El vicesecretari: Germán Pascual Ruiz-Valdepeñas.